**שרה יפת** (18 בנובמבר 1934 – 27 במרץ 2024) הייתה חוקרת מקרא ישראלית, פרופסור בחוג למקרא באוניברסיטה העברית בירושלים וכלת פרס ישראל לחקר המקרא לשנת תשס"ד (2004). הייתה ידועה בעיקר בזכות מחקריה על ספר דברי הימים ועל פרשנות המקרא היהודית בימי הביניים.

כיהנה כנשיאת האיגוד העולמי למדעי היהדות עד לשנת 2009 וכעורכת של כתב העת שנתון לחקר המקרא והמזרח הקדום עד כרך כ'.

ביוגרפיה
--------

יפת נולדה בפתח תקווה למשפחה חלוצית. היא בתם של חנה (לבית חבויניק) ילידת ליטא, ושמואל נחמיה איזקסון.

למדה בבית הספר פיק"א בפתח תקווה ואחר כך בגימנסיה העברית "הרצליה" בתל אביב. לאחר התיכון עברה לירושלים ללמוד בבית המדרש למורים העברי ע"ש דוד ילין, בתוכנית אקדמית להכשרת מורים בשיתוף עם האוניברסיטה העברית. בסיום לימודיה עבדה במשרדי ממשלה שונים ואחר כך כמורה בבית הספר "גאולים" בירושלים.

בשנת 1959 שבה ללימודים אקדמיים והשלימה תואר ראשון במקרא ובספרות עברית וכן את לימודי תעודת ההוראה בבתי ספר תיכונים בבית הספר לחינוך. היא המשיכה בלימודי התואר השני במקרא ובלימודים צמודים, שאותם סיימה בשנת 1965 בהצטיינות יתרה, ולאחר מכן למדה לתואר דוקטור, שאותו קיבלה בשנת 1973 בציון מעולה. באותה שנה נתמנתה למרצה בחוג למקרא באוניברסיטה. בשנת 1977 קודמה לדרגת מרצה בכירה, בשנת 1981 לדרגת פרופסור חבר, ובשנת 1987 לדרגת פרופסור מן המניין.

שימשה ראש החוג למקרא באוניברסיטה העברית בשנים 1984–1986 וכראש המכון למדעי היהדות באוניברסיטה העברית בשנים 1987–1989. בשנים 1997–2001 הייתה מנהלת הספרייה הלאומית.

במשך הקריירה האקדמית שלה לימדה באוניברסיטת קליפורניה בברקלי, באוניברסיטת הרווארד, בבית המדרש לרבנים באמריקה בניו יורק, באוניברסיטת פנסילבניה בפילדלפיה, באוניברסיטת נוטרדאם במדינת אינדיאנה שבארצות הברית, ובאוניברסיטת סידני באוסטרליה. הייתה חברת מחקר בוולפסון קולג' באוקספורד, קליר הול שבקיימברידג', המכון ללימודי יהדות מתקדמים (לשעבר מכון אננברג) בפילדלפיה ובאוניברסיטת הרווארד.

בשנת 2023 זכתה ב"מדליית בורקיט" (אנ'), פרס הניתן על ידי האקדמיה הבריטית בתחום מחקר התנ"ך.

### פרס ישראל

יפת כשופטת בחידון התנ"ך למבוגרים מקדמת את ראש הממשלה בנימין נתניהו
מנימוקי השופטים להענקת פרס ישראל לשרה יפת בשנת 2004:

> 
> פרופ' שרה יפת היא מבכירי חוקרי המקרא בארץ, ומעמד בולט נודע לה במחקר הבינלאומי. מחקריה מעידים על ראייה רחבה של העדויות, על התבוננות מעמיקה בנתונים הפילולוגיים וההיסטוריים ועל יכולת מרשימה של ניתוח ושיפוט. אחד ממוקדי ההתעניינות שלה הן יצירות ההיסטוריוגרפיה המקראית של ראשית ימי הבית השני, שנציגן המובהק הוא ספר דברי-הימים. חיבורה של פרופ' יפת על עולם האמונות והדעות הנשקף מספר זה ועל מקומו במחשבה המקראית הוא פורץ-דרך, והוא מאיר את ספר דברי הימים בצורה מקורית ויסודית ... נוסף לשני חיבורים אלה פרסמה פרופ' יפת מחקרים בעלי תרומה משמעותית הקשורים בספר עזרא ונחמיה ועל בעיות מיוחדות הקשורות בתקופה הפרסית. שרה יפת היא בין המבססים את חקר המקרא בארץ כדיסציפלינה מרכזית בחקר תרבות ישראל
> 
> 
> 
> — נימוקי השופטים להענקת פרס ישראל לשרה יפת, באתר פרס ישראל
>

חיים אישיים
-----------

נישאה לעו"ד גדעון יפת, שנפטר בשנת 2013, ולהם ארבעה ילדים. בנם גלעד יפת הוא יזם וגנאלוג ישראלי, המנכ"ל והמייסד של חברת "MyHeritage". בתם שלומית יפת-ביאליק היא מחברת סדרת מדריכי הטיולים "המשפחה המטיילת".

ספרים
-----

### כתיבה

* **אמונות ודעות בספר דברי הימים ומקומן בעולם המחשבה המקראית**, מוסד ביאליק, ירושלים, 1977 ו-1996 (מהדורה אנגלית: 1989 ו-1997)
* **פירוש ר' שמואל בן מאיר (רשב"ם) לקהלת**, בשיתוף עם ר' סולטרס, הוצאת מאגנס, ירושלים, 1985 (מהדורה אנגלית מורחבת, ירושלים, 1985)
* **פירוש ר' שמואל בן מאיר (רשב"ם) לספר איוב**, הוצאת מאגנס, ירושלים, תש"ס
* (מהדורה גרמנית בשני חלקים: 2002–2003) *Chronicles I and II – A Commentary*, Old Testament Library Series, SCM Press, London – Westminster Press, Philadelhphia, 1993
* **דור דור ופרשניו**, אסופת מחקרים בפרשנות המקרא, סדרת אסופות, מוסד ביאליק, 2008.
* **בשוב ה' את שיבת ציון היינו כחולמים: מחקרים בתקופת שיבת ציון** (אסופת מאמרים), סדרת אסופות, מוסד ביאליק, תשע"ז"
* **עזרא ונחמיה**, פירוש לספרים, סדרת מקרא לישראל, תשע"ט.
* **מחקרי מקרא**, אסופת מחקרים, סדרת אסופות, מוסד ביאליק, 2022.

### עריכה

* *Studies in Bible*, Scripta Hierosolymitana xxxi, Magnes Press 1986 Jerusalem
* **המקרא בראי מפרשיו – ספר הזיכרון לשרה קמין**, הוצאת מאגנס, 1994, ירושלים
* **שנתון לחקר המקרא והמזרח הקדום**, כרכים יב-יד, 2000–2004.
* (עם אברהם גרוסמן), **רש"י - דמותו ויצירתו**, ב' כרכים, מרכז זלמן שזר, 2008.
* (עם ערן ויזל), **ליישב פשוטו של מקרא**, מוסד ביאליק והמכון למדעי היהדות באוניברסיטה העברית, 2010

לקריאה נוספת
------------

* יאירה אמית, [על] שרה יפת, "אמונות ודעות בספר דבה"י ומקומן בעולם המחשבה המקראית" (תשלז), **קריית ספר** נג, ד (תשלח 1978) 748–752.
* משה בר אשר, נילי ואזנה, עמנואל טוב, דלית רום-שילוני (עורכים), **ש"י לשרה יפת: מחקרים במקרא בפרשנותו ובלשונו**, מוסד ביאליק, 2008

קישורים חיצוניים
----------------

ויקישיתוף מדיה וקבצים בנושא **שרה יפת** בוויקישיתוף
* פרופ' שרה יפת, באתר פרס ישראל
* מאמרים לקריאה מאת שרה יפת, באתר מקראנט
* שאלת מחקר עם שרה יפת, באתר ynet
* רשימת המאמרים של שרה יפת באתר רמב"י
* פרופ' שרה יפת: למה תנ"ך עכשיו, וידאו באתר יוטיוב

* פרופ' נילי ואזנה: שרה אמנו - הספד על פרופ׳ שרה יפת, באתר: ד״ר לאה מזור - על מקרא הוראה וחינוך

* פרופ' נועם מזרחי: הספד על פרופ׳ שרה יפת, באתר: ד״ר לאה מזור - על מקרא הוראה וחינוך

הערות שוליים
------------

1. ↑  אדרת, עופר (2024-04-04). ""אנשים מרחיקים כדי למצוא עצמם. אני מצאתי עצמי בתנ"ך": חוקרת המקרא שרה יפת מתה בגיל 89". *הארץ*. נבדק ב-2024-04-07.
2. ↑  מורן הרפז, עוברים, באתר הארץ, 10 באוגוסט 2009
3. ↑  רשימת מקבלי תארים, דבר, 23 ביוני 1966
4. ↑  פרטים על הפרס
5. ↑  אתר למנויים בלבד עופר אדרת, "הפייסבוק של המתים" מתעד את מצבות בית העלמין הגדול בארץ, באתר הארץ, 19 בדצמבר 2014
6. ↑  אתר למנויים בלבד חננאל מאק, אי זה בית אשר תבנו לי, באתר הארץ, 22 במאי 2018
7. ↑  הכינו את הסימניות-יהדות ואמונה, באתר הארץ, 1 בספטמבר 2010

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263223905171
* BIBSYS: 90683826
* BNE: XX1323527
* BnF: cb12117661c (data)
* CiNii: DA03655990
* GND: 12847792X
* ISNI: 0000 0001 1628 1183
* LCCN: n85230183
* NKC: xx0014857
* NLA: 35860114
* NTA: 071404589
* RERO: 02-A003420725
* SUDOC: 029581044
* VIAF: 41872501
* WorldCat: lccn-n85230183

 |